Никита Педијасим
Никита Педијасим (умро после 1369) је био један од најзначајнијих властелина у Серској области током владавине деспота Јована Угљеше (1365-1371).

Биографија
Никита Педијасим се у изворима јавља без титуле или функције. Био је у посебном пријатељском односу са деспотом Угљешом што се види из обраћања деспота који га назива "премудрим и правдољубивим". Никита се први пут помиње у оквиру једног суђења серске митрополије које се одвијало поводом спора између епископа града Јерисоа и манастира Зографа (1369). Никита је тада, као повереник Јована Угљеше, путовао у Солун са поруком тамошњем митрополиту. Током боравка у Солуну, Никита је присуствовао седницама синода Солунске митрополије и на повратку је о свему поднео извештај деспоту. Угљеша на крају процеса присно назива Никиту отроком са дужношћу да земљу која је била спорна преда манастиру Зографу. Отрок је у овом случају јавни орган владара, клира или локалне властеле са судским, најчешће извршним овлашћењима.

Извори
 М. Шуица, Немирно доба српског средњег века, властела српских обласних господара, Београд (2000)
 С. Ћирковић, Р. Михаљчић, Лексикон српског средњег века, Београд (1999)

Умрли 1369.
Личности Српског царства
Властела Мрњавчевића